பாடம் 11
யோசேப்பு தன் சகோதரர்களுக்குத் தன்னை வெளிப்படுத்துதல்
நோக்கம்: யோசேப்பு தன் சகோதரர்களை முழுமையாக மன்னித்தான் என்பதைப் பிள்ளைகளுக்குக் காட்டுதல்.
வேத வாசிப்பு: ஆதியாகமம் 43:1 – 45:15
மனப்பாட வசனம்: எபேசியர் 4:32 – “ஒருவருக்கொருவர் தயவாயும் மனஉருக்கமாயும் இருந்து, தேவன் கிறிஸ்துவுக்குள் உங்களுக்கு மன்னித்ததுபோல நீங்களும் ஒருவருக்கொருவர் மன்னியுங்கள்.”
பாடத்தை அளித்தல்
தொடக்கப் புள்ளி
“இதை நான் ஒருபோதும் மன்னிக்கமாட்டேன்” என்று யாராவது சொல்வதை நீங்கள் கேட்டதுண்டா? அதைக் கேட்பது மிகவும் வருத்தமான காரியம். தங்களுக்கு மிகக் கொடிய ஒன்று செய்யப்பட்டது என்று நம்பும்போது மக்கள் அப்படிச் சொல்லலாம். யோசேப்பு தன் சகோதரர்களிடம் அப்படிச் சொல்லவில்லை. எகிப்தில் தானியம் வாங்க அவர்கள் வந்தபோது அவன் அவர்களைச் சோதித்தான். படம் 10 ஐக் காட்டுங்கள். அவர்கள் தானிய மூட்டைகளுடன் வீடு திரும்பினர்; ஆனால் தங்கள் சகோதரன் சிமியோனைச் சிறையில் விட்டுவர வேண்டியிருந்தது.
இன்றைய போதனையின் முக்கிய குறிப்புகள்
1. சகோதரர்கள் கொண்டுவந்த உணவு தீர்ந்துபோனதும், மேலும் வாங்குவதற்காக எகிப்துக்குத் திரும்பிப் போகும்படி யாக்கோபு தன் மகன்களிடம் சொன்னார். பஞ்சம் இன்னும் தொடர்ந்துகொண்டிருந்தது. “பென்யமீனைக் கூட்டிக்கொண்டு போகாமல் எங்களால் போக முடியாது” என்றனர் சகோதரர்கள். யாக்கோபும் மகன்களும் வாதாடுவதை நீங்கள் நடித்துக் காட்டலாம் (43:1-7).
2. இறுதியாக, யோசேப்பை விற்கலாம் என்று முதலில் யோசனை சொன்ன யூதா (ஆதி 37:26-27), யாக்கோபின் கடைசி மகனுக்கு ஏதாவது நேர்ந்தால் அவனுக்குப் பதிலாகத் தன் உயிரைக் கொடுப்பதாகச் சொன்னான். யூதா உண்மையிலேயே மாறிவிட்டான்! எனவே அவர்கள் எகிப்திய ஆளுநருக்காகப் பரிசுகளை ஆயத்தப்படுத்தினார்கள்; பென்யமீன் தன் சகோதரர்களுடன் புறப்பட்டான் (43:11-15).
3. யோசேப்பு தன் சகோதரர்களைக் கண்டு, குறிப்பாகப் பென்யமீனைக் கண்டு மிகவும் மகிழ்ந்தான். அவர்களின் தாய் ராகேலுக்கு இருவர் மட்டுமே பிறந்தனர்; எனவே பென்யமீன் யோசேப்பின் ஒரே சொந்தச் சகோதரன். யாக்கோபின் மற்றப் பிள்ளைகள் அவருடைய மற்றொரு மனைவி லேயாளுக்கும், அடிமைப் பெண்களாகிய பில்காளுக்கும் சில்பாளுக்கும் பிறந்தவர்கள் என்பதை வகுப்புக்கு நினைவூட்டுங்கள். யோசேப்பு அவர்களை நன்றாக நடத்தி, எல்லோரையும் தானிய மூட்டைகளுடன் வீட்டுக்கு அனுப்பினான் (43:16-34; 44:3).
4. சகோதரர்கள் புறப்பட்ட சிறிது நேரத்திலேயே, யோசேப்பின் வெள்ளிப் பாத்திரத்தைத் திருடினார்கள் என்று குற்றம்சாட்ட யோசேப்பு தன் வேலைக்காரனை அவர்கள் பின்னால் அனுப்பினான். அப்படிப்பட்ட பாத்திரத்தைப் பற்றி தங்களுக்கு எதுவும் தெரியாது என்று அவர்கள் மறுத்தனர்; ஆனால் அவர்களுக்குப் பெரிய அதிர்ச்சியாக அது பென்யமீனின் சாக்கில் கண்டெடுக்கப்பட்டது. யோசேப்பு தன் சகோதரர்களைச் சோதிக்க விரும்பினான். அவர்கள் பென்யமீனைக் கவனித்து அவனுக்குத் துணைநிற்பார்களா, அல்லது தங்களைக் காத்துக்கொள்ள ஓடிவிடுவார்களா (44:1-13)?
5. பென்யமீனை அவர்கள் தகப்பனிடமிருந்து பிரித்துக்கொண்டு போகாமல், அவனுக்குப் பதிலாகத் தன்னைத் தன் அடிமையாக வைத்துக்கொள்ளும்படி யூதா யோசேப்பைக் கெஞ்சினான் (44:14-34).
6. தன் சகோதரர்கள் மாறிவிட்டார்கள் என்பதை யோசேப்பு அறிந்தான்; எனவே தான் யார் என்பதை அவர்களுக்குச் சொன்னான் (45:1-4, 14). படம் 11 ஐக் காட்டுங்கள்.
கதைக்கு நம் பதில்
யோசேப்பு தன் சகோதரர்களை மன்னிக்க முடிந்தது (45:5-8). மன்னிப்பு இல்லாத இடத்தில் எப்போதும் பிரிவு இருக்கும். யோசேப்பு தன் சகோதரர்களை எப்படி மன்னிக்க முடிந்தது? யோசேப்புக்குள் தேவனுடைய ஆவி இருந்தது. பாடம் 9 இன் மனப்பாட வசனத்தை மீள்பார்வை செய்யுங்கள். இயேசுவின் தியாகத்தினால் தேவன் நம்மை மன்னித்திருக்கிறார்; எனவே நாமும் மற்றவர்களை மன்னிக்கலாம். தேவன் நமக்கு மன்னிப்பை அளிக்கிறார் என்பது உங்களுக்குத் தெரியுமா? நீங்களும் மற்றவர்களை மன்னிக்கிறீர்களா, அல்லது “நான் உன்னை ஒருபோதும் மன்னிக்கமாட்டேன்” என்று சொல்கிறீர்களா? தேவன் நமக்குச் சொன்னது அதுவல்ல; நாம் மற்றவர்களுக்குச் சொல்லவேண்டும் என்று அவர் விரும்புவதும் அதுவல்ல.
மனப்பாட வசனத்தைப் பதியவைத்தல்
எபேசியர் 4:32 – “ஒருவருக்கொருவர் தயவாயும் மனஉருக்கமாயும் இருந்து, தேவன் கிறிஸ்துவுக்குள் உங்களுக்கு மன்னித்ததுபோல நீங்களும் ஒருவருக்கொருவர் மன்னியுங்கள்.”
